Dacian Cioloș îi prezintă pe membrii PLUS din Comisia de Politici Publice: Trebuie „să ridicăm nasul din ghidon”, să vedem ce se întâmplă în jur și să ne apucăm sănătos de treabă

Dacian Cioloș a anunțat, sâmbătă seară, că Alianța USR-PLUS va forma o Comisie comună de Politici Publice (CPP) pentru a armoniza programele politice ale celor două partide, având în vedere că acestea își propun să guverneze împreună. Vineri, Consiliul Național al PLUS i-a ales prin vot pe cei cinci membri care vor reprezenta partidul în cadrul CPP:

”E o echipă cu competențe complementare, cu oameni care aduc experiența mediului privat, a societății civile, dar unii dintre ei și cu experiență guvernamentală”, a spus Dacian Cioloș.

Erika Stanciu a fost secretar de stat în Ministerul Mediului în perioada decembrie 2015 – ianuarie 2017, a lucrat la Administrația Parcului Național Retezat, prima administrație de parc național din România. A inițiat primele programe de dezvoltare profesională în domeniul ariilor protejate cu fundația ProPark pentru Arii Protejate. Erika este membră în Biroul Național și președinta Comisiei Naționale de Programe și Politici a PLUS.

Oana Toiu a fost secretar de stat în Ministerul Muncii, unde a coordonat politici publice pentru copii și familie, intervenții de urgență pentru românii din diaspora și reforme de debirocratizare a sprijinului oferit de stat. Oana are o serie de reușite în mediul antreprenorial și al afacerilor sociale. În 2013 a fost premiată de către Comisia Europeană pentru proiectul Meșteshukar ButiQ – o rețea de producători meșteșugari de etnie romă și designeri internaționali.

În prezent, este coordonator regional PLUS București-Ilfov.

Alin Cristian Mituta are o bogată experiență profesională de peste 10 ani în instituții europene dar și experiență în mai multe organizații civice din domeniul politicilor europene. Alin este specialist în politici publice, cu specializare în politici europene și relații externe. În 2016 a lucrat în echipa mea de la cancelaria Guvernului, mai întâi ca șef de cabinet al ministrului Dragoș Tudorache, apoi ca șef de Cabinet al prim-ministrului. Este coordonator regional pentru regiunea Sud-Vest și membru ales al Comisiei Naționale de Programe și Politici a PLUS, unde se ocupă de politicile europene. Din 1 septembrie va prelua sarcina de coordonare de politici în cadrul delegației USR PLUS în Parlamentul European.

Dragos Nicolae Pislaru este doctor în științe economice. Are o bogată experiență în mediul privat ca antreprenor, profesor, consultant și analist economic. Am lucrat împreună în guvernul din 2016, când Dragoș a fost Consilier de Stat pe probleme economice, apoi a fost ministru al Muncii, Familiei și Protecției Sociale. Dragoș este acum europarlamentar, coordonator al echipei europarlamentarilor Renew Europe în Comisia pentru Ocuparea Forței de Muncă și Afaceri Sociale (EMPL) a Parlamentului European.

Andrei Lupu este avocat specializat în drept constituțional, doctorand în drept, inițiator și coordonator al campaniei Oameni Noi în politică, coordonatorul proiectului PLUS de reformă constituțională. Andrei este membru al Biroului Național PLUS.

Cei cinci, împreună cu alți 5 membri USR vor pregăti programul politic pe care Alianța îl va propune societății.

„Am stabilit următoarele priorități în jurul cărora vom construi programul nostru politic:

1. Reforma constituțională, justiția independentă și statul de drept

2. Educația și cultura

3. Sănătatea și mediul

4. Infrastructura

5. Strategia de dezvoltare competitivă antreprenorială și industrială

6. Eradicarea sărăciei și dezvoltarea rurală

7. Politică externă și de apărare”, mai precizează liderul PLUS.

”Pornind de la aceste priorități, va trebui să începem cu un program de „igienizare”, de reparare a greșelilor și stricăciunilor acumulate în acești ultimi trei ani, de reconstruire a unui stat pentru cetățeni și nu al interlopilor și grupurilor de interese mai mult sau mai puțin oculte. Va trebui să rezolvăm câteva urgențe în aceste domenii, dar în același timp să construim perspectivele unei economii sănătoase, bazate pe investiții și nu pe împrumuturi externe, care va crea premisele și pentru o redresare socială (locuri de muncă, salarii și pensii) de durată. Lumea nu stă pe loc și nu așteaptă să ne dezmeticim noi. Veți vedea că Uniunea Europeană își va concentra atenția pe două mari surse de redresare economică și socială: Dezvoltarea „Verde”, durabilă, și Digitalizarea, noile tehnologii. România are resurse în ambele domenii.

Trebuie „să ridicăm nasul din ghidon” și să vedem ce se întâmplă în jur. Să ne chemăm acasă românii plecați în patru zări și să ne apucăm sănătos de treabă”, a mai scris Dacian Cioloș în mesajul postat sâmbătă seară, pe Facebook.

sursa foto: Steluța Popescu